Na Račianskej ulici včera pred pol ôsmou ráno zrazilo auto 33-ročnú chodkyňu. Vozidlo Škoda Fabia, ktoré riadil 22-ročný vodič, ju zachytilo na priechode pre chodcov. Zraneniam na mieste podľahla. Vodičovi alkohol v krvi nenamerali.
"Miera zavinenia oboch účastníkov aj príčiny nehody sa zisťujú," povedala bratislavská policajná hovorkyňa Alena Toševová. Počas dokumentovania nehody premávku riadili policajti, autá jazdili v jednom pruhu.
Takmer v rovnakom čase presne pred týždňom došlo k tragickej nehode na Žitnej, ktorá nadväzuje na Račiansku. Zahynula pri nej 51-ročná chodkyňa, ktorá išla po chodníku. Zachytil ju kamión, ktorý zišiel z vozovky, narazil do zábradlia, do dopravného značenia a skončil v oplotení obytného domu.
Ďalšia smrteľná nehoda sa stala včera o šiestej ráno na Jantárovej ceste. Zomrel 82-ročný vodič vozidla Hyundai Getz. "Z doposiaľ nezistených príčin prešiel Bratislavčan s vozidlom do protismeru. Narazil do autobusu MHD č. 94, ktorý vychádzal zo zastávky. Nie je vylúčené, že počas jazdy mal vodič auta srdcovú príhodu," povedala Toševová. "Alkohol sa u 48-ročného vodiča autobusu nezistil. Príčiny sa vyšetrujú."
Policajti tu usmerňovali premávku, cesta bola pre zdokumentovanie nehody neprejazdná v úseku Šintavská ulica – Jantárová cesta po križovatku Jantárová cesta – Lietavská od štvrť na sedem do ôsmej hodiny.